CELEX: 32013D0093
Language: hu
Date: 2011-04-14 00:00:00
Title: 2013/93/EU: A Tanács határozata ( 2011. április 14. ) a pán-euromediterrán preferenciális származási szabályokról szóló regionális egyezménynek az Európai Unió nevében történő aláírásáról

26.2.2013   
            
            
               HU
            
            
               Az Európai Unió Hivatalos Lapja
            
            
               L 54/1
            
         A TANÁCS HATÁROZATA
   (2011. április 14.)
   a pán-euromediterrán preferenciális származási szabályokról szóló regionális egyezménynek az Európai Unió nevében történő aláírásáról
   (2013/93/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (5) bekezdésével,
   tekintettel az Európai Bizottság javaslatára,
   mivel:
   
               (1)
            
            
               A pán-euromediterrán preferenciális származási szabályokról szóló regionális egyezmény (a továbbiakban: az egyezmény) célja a származási szabályokról szóló, a pán-euromediterrán övezetben jelenleg hatályos jegyzőkönyvek felváltása.
            
         
               (2)
            
            
               A stabilizációs és társulási folyamatban részt vevőket az egyezmény felveszi a pán-euromediterrán származási kumulációs rendszerbe.
            
         
               (3)
            
            
               2009. november 26-án a Tanács felhatalmazta a Bizottságot, hogy kezdjen tárgyalásokat az egyezményről az EFTA-államokkal, a barcelonai folyamatban részt vevő országokkal, a stabilizációs és társulási folyamatban részt vevő országokkal és a Feröer szigetekkel.
            
         
               (4)
            
            
               2009. december 9-én Brüsszelben tartott konferenciájukon az euro-mediterrán térség kereskedelmi miniszterei jóváhagyták az egyezmény szövegét.
            
         
               (5)
            
            
               Az egyezményt alá kell írni, és a csatolt határozatot jóvá kell hagyni,
            
         ELFOGADTA EZT A HATÁROZATOT:
   1. cikk
   A pán-euromediterrán preferenciális származási szabályokról szóló regionális egyezmény aláírását a Tanács az (Európai) Unió nevében jóváhagyja, figyelemmel az egyezmény megkötésére (1).
   2. cikk
   A Tanács elnöke felhatalmazást kap, hogy kijelölje az egyezménynek az Európai Unió nevében történő aláírására jogosult személy(eke)t, figyelemmel az egyezmény megkötésére.
   3. cikk
   A Tanács elnöke felhatalmazást kap, hogy kijelölje az egyezménynek az Európai Unió nevében történő aláírására jogosult személy(eke)t, figyelemmel az egyezmény megkötésére és e határozat mellékletében található nyilatkozat megtételére.
   4. cikk
   Ez a határozat az elfogadása napján lép hatályba.
   
      Kelt Luxembourgban, 2011. április 14-én.
      
         
            a Tanács részéről
         
         
            az elnök
         
         FAZEKAS S.
      
   
   
      (1)  Az egyezmény szövegét a megkötéséről szóló határozattal együtt hirdetik ki.
   
      MELLÉKLET
      
         NYILATKOZAT
         Az Európai Unió kijelenti, hogy a Koszovóra való utalás nem érinti sem a tagállamok sem az Európai Unió Koszovó jogállására vonatkozó álláspontját, sem az uniós tagállamok azon jogát, hogy meghatározzák a Koszovóhoz fűződő kapcsolatukat.